മരംമുറിക്കല് കേസ് അന്വേഷണത്തിന് ഡിവൈഎസ്പിമാരുടെ നേതൃത്വത്തില് പ്രത്യേക ക്രൈം ബ്രാഞ്ച് സംഘങ്ങള് തിരുവനന്തപുരം: അനധികൃത മരംമുറിക്കലുമായി ബന്ധപ്പെട്ട കേസിന്റെ അന്വേഷണം കൂടുതല് കാര്യക്ഷമമാക്കുന്നതിന് എല്ലാ ജില്ലകളിലും പ്രത്യേക ക്രൈം ബ്രാഞ്ച് സംഘങ്ങള് രൂപീകരിച്ചു.ഡിവൈഎസ്പിമാരുടെ നേതൃത്വത്തിലാണ് പ്രത്യേക അന്വേഷണ സംഘങ്ങള് രൂപീകരിച്ചത്. 14 ഡിവൈ.എസ്.പിമാരെയും 25 ഇന്സ്പെക്ടര്മാരെയും ഉള്പ്പെടുത്തിയാണ് അന്വേഷണ സംഘങ്ങള് രൂപീകരിച്ചിരിക്കുന്നത്. മലപ്പുറം ക്രൈംബ്രാഞ്ച് എസ്.പി സന്തോഷ്.കെ.വി, കോട്ടയം ക്രൈംബ്രാഞ്ച് എസ്.പി സാബു മാത്യു.കെ.എം, തൃശൂര് ക്രൈം ബ്രാഞ്ച് എസ്.പി സുദര്ശന്.കെ.എസ് എന്നിവര്ക്കാണ് മേഖലാ തലത്തിലെ മേല്നോട്ടച്ചുമതല. രണ്ടാഴ്ചയിലൊരിക്കല് അന്വേഷണ പുരോഗതി വിലയിരുത്തും. പട്ടയഭൂമികളിലെ മരം മുറിക്ക് പുറമെ സംസ്ഥാനത്തെ വനഭൂമി, സംരക്ഷിത വനഭൂമി, തോട്ടഭൂമി, മിച്ചഭൂമി, പുറമ്ബോക്ക് എന്നിവിടങ്ങളില് നടന്ന മരംമുറികളും പ്രത്യേക സംഘം അന്വേഷിക്കും.